《新雁过妆楼 琴砚是宾石所赠》
清代·周之琦

晕墨凝香。诗魂化、犹依片玉琳琅。半规蕉叶，凉信暗剪秋霜。

泪眼研愁书懒寄，更无梦约紫泉庄。黯情伤。广平似石，特地回肠。

红丝当时共炙，借锦笺镂笔，写怨宫商。断纹何许，年少惯倚疏狂。

而今赏音漫索，但目送西风归雁行。相思处，在翠蟾铅水，盈盈一方。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。